Lea Wermelin (S), 2023-05-23:
Tak for det.
Der er utrolig meget at sige, når det både er hele klimadebatten på en eller anden måde og også den energi- og forsyningspolitiske situation.
Men jeg har egentlig lyst til at starte med det første og med et citat, som – nu vover jeg pelsen – jeg ikke engang ved om jeg må læse op, fordi det jo sådan set ikke er på dansk: »... everything, everywhere, all at once.«
Det var ordene fra FN's generalsekretær, i forbindelse med at FN's klimapanel her for nylig lancerede deres rapport.
Budskabet er jo ikke til at tage fejl af.
Det er jo alle alarmklokker, der bimler og bamler, og derfor er det, vi gør, både i Danmark, men også i resten af verden, i forhold til at handle på klimakrisen, helt afgørende.
Og hvis vi bare spoler tiden en lille smule tilbage, lavede vi for lidt mere end 3 år siden med klimaloven en utrolig ambitiøs målsætning om at nå 70-procentsreduktion i 2030.
På det tidspunkt gjorde vi det jo uden at vide, hvordan vi skulle nå i mål, og vi gjorde det jo også på en måde, hvor vi sagde: Vi ønsker, at Danmark skal være et foregangsland.
Det var altså, at den måde, vi gør det på, også skal vise vejen for andre lande – at vi både kunne vise, at vi kunne lave en helt afgørende grøn omstilling i Danmark, men samtidig også bevare det velfærdssamfund, som er så utrolig vigtigt, også for os socialdemokrater, og altså blive ved med at skabe arbejdspladser, men i den grønne afdeling.
Hvad skete der så i den sidste regeringsperiode?
Ja, der lavede vi lidt mere end 75 grønne aftaler – det svarer cirka til sådan en grøn aftale hver anden uge – og jeg tror også, at vi samlet set øremærkede mere end 110 mia. kr., som nu har bragt os ca. tre fjerdedele af vejen til målet i 2030.
Så vi står lige nu på et fundament, hvor vi lige pludselig godt kan sandsynliggøre en vej frem til 2030-målet.
Hvad skete der så, da den nuværende regering tiltrådte?
Ja, der var det jo fortsat vigtigt for os at sige: Vi har vores 2030-mål, og det skal vi jo så bygge oven på.
Og derfor har vi ud over dét mål også sat målet og fremrykket målet om, hvornår vi skal være klimaneutrale, til 2045, og i 2050 skal vi være klimapositive.
Det vil sige, at vi skal finde en måde også at lave det, man kalder negative udledninger, på.
Men for os i Socialdemokratiet er det klart, at det ikke er nok at sætte de her mål.
Vi skal også komme i mål, og det kommer vi også, for vi er jo klar til at træffe de nødvendige beslutninger, der skal til, for at vi når hele vejen.
Og jeg synes, nogle af de ting, som ministeren også var inde på, og som vi allerede er kommet i gang med også i den her regeringsperiode, vidner om, at vi tager fat på en lang række områder.
Det er jo alt lige fra CO 2- lagring til fjernvarmepulje til brintinfrastruktur, direkte linjer, og hvordan vi kan sikre, at vi også kan bruge den brint, der kan produceres i Danmark, til en national energikrisestab, som skal hjælpe os med at fjerne barrierer for at levere på den grønne omstilling.
Så vi er i gang på rigtig mange områder.
Noget af det, der selvfølgelig ligger ligefor, og som jeg tror mange af os har været spændt på, og som på en eller anden måde bliver den første målestok for den danske klimapolitik, også oven på klimaloven, er jo vores 2025-mål.
Og der var jeg selv rigtig glad for, at vi på Marienborgmødet her i april i år både kunne sige, hvor langt vi egentlig er fra målet, og også fra regeringens side vise vores bud på, hvordan vi så kommer helt i mål med 2025-målet.
For det er selvfølgelig en milepæl at nå det mål på vejen som en trædesten frem mod 2030.
Så ud over at vi kan sikre, at vi kommer i mål i 2025, skal vi jo stadig have øjnene stift rettet mod 2030.
Og derfor er der også en lang række beslutninger, som fortsat udestår.
Noget af det, som vi skal videre med, og hvor vi har lavet en meget bred klimaaftale, er hele omstillingen af dansk landbrug, hvor vi jo ikke skal afvikle vores landbrugsproduktion, men hvor vi bliver nødt til at sige, at den klimaomstilling, der skal være, ikke kun gælder nogle sektorer; den gælder alle sektorer.
Derfor ser jeg også utrolig meget frem til at modtage Svarerudvalgets anbefalinger i forhold til en CO 2 -afgift for landbruget, som ud over alle de andre tiltag, der er besluttet, skal hjælpe os med, at vi kommer i mål med de her 55-65-procentsreduktionsmål i 2030.
Jeg synes altid, at det er dejligt, når SF's ordfører taler varmt om socialdemokrater, og det var jo trods alt os, der sad i regering i sidste periode.
Så den del vil jeg tage med mig.
Så hørte jeg også, at der kom lidt sådan ud ad sidebenene, men det skal man jo også have lov til.
I forhold til det konkrete spørgsmål om bilaftalen undrede det mig også, at SF's ordfører tidligere var inde på den her bekymring i forhold til det, som vi lægger op til fra regeringens side for at sikre, at vi når i mål i 2025 ved bl.a. at bruge det her værktøj.
For der lå jo allerede det i det dengang, at vi netop skulle sikre en større iblanding.
Og det, der jo i hvert fald er vigtigt for os i Socialdemokratiet, er jo også et loft i forhold til førstegenerationsbiobrændstoffer, og der kan jeg se, at der har været lidt diskussion derude, men det er jo noget af det, vi kommer til at tale om i de drøftelser, der vil være i forhold til 2025-målet.